Jozef Markuš

Životopis

Rodina Jozefa Markuša sa spolu s ďalšími slovenskými rodinami z okolia Nyíregyházi presťahovala do Hornej Seče v apríli 1947 v rámci výmeny obyvateľstva. Na výmenu sa 47 rodín maďarskej národnosti vysťahovalo do Maďarska. 
Vyštudoval Strednú poľnohospodársku školu technickú v Zlatých Moravciach. Vysokoškolské štúdium absolvoval v roku 1968 na vtedajšej Vysokej škole ekonomickej (VŠE) v Bratislave, študijný odbor ekonomika poľnohospodárstva. V rokoch 1968 - 1972 bol odborný asistent vo Výskumnom ústave oblastného plánovania v Bratislave. V rokoch 1969 - 1972 externá vedecká ašpirantúra na VŠE. V rokoch 1972 - 1988 ako vedecký pracovník viedol práce na dlhodobej súhrnnej prognóze vývoja Slovenska, Ekonomický ústav SAV. V rokoch 1988 - 1989 riadil Prognostický ústav SAV. 
Ako predseda Matice slovenskej (1990 - 2010) sa zviditeľnil už v roku 1990. V októbri 1990 Matica organizovala kampaň „Za tú našu slovenčinu“. Napriek tomu 25. októbra 1990 bol prijatý jazykový zákon (o úradnom jazyku), ktorý podľa Matice „nehumánnym spôsobom diskriminuje slovenský národ...“ a tak v novembri Matica organizovala hladovku pred budovou SNR. V pamätnom televíznom dialógu, v ktorom Vladimír Mečiar búchal po stole, sa Markuš rozplakal. Mečiar obviňoval Markuša (a Mórica), že burcujú ľudí proti SNR, proti Federálnemu zhromaždeniu (federácii) a „už nejde o jazyk, tu už ide o rozvrat“. Markuš bol už vtedy zástanca samostatnosti a pri ňom Mečiar pôsobil ako zástanca federácie. Situácia sa zmenila po voľbách v roku 1992, v ktorých vyhralo HZDS. 1. januára 1993 už vznik samostatnej Slovenskej republiky oslavovali  Mečiar aj Markuš spolu. Podobná situácia sa opakovala v roku 1994 keď sa pripravoval zákon o štátnom jazyku. Schválená verzia bola ďaleko vzdialená od návrhov Matice. Vzťah Matice a štátu (vtedy vedenom V. Mečiarom) sa vyrovnal v roku 1997, prijatím zákona, ktorý deklaruje Maticu ako verejnoprávnu ustanovizeň, ktorá hospodári s vlastným a s majetkom štátu (§ 6 tohto zákona, kde podľa ods.1).

Trestné oznámenia po odchode z funkcie

Od odchodu z funkcie predsedu Matice slovenskej v roku 2010 čelí viacerým trestným oznámeniam z majetkovej trestnej činnosti. Trestné oznámenie v roku 2011 na neho podalo vedenie Matice Slovenskej na čele s Mariánom Tkáčom. V októbri 2014 ho polícia obvinila z porušovania povinnosti pri správe cudzieho majetku, ktorý mal spáchať ako predseda a štatutárny orgán Matice. Podozrenia sa týkali údajného prevzatia dlhu skrachovaného matičného fondu, ktorý sa neskôr ocitol v likvidácii a poskytnutia prostriedkov zo zbierky na národný poklad, organizovanej po vzniku samostatnej SR, nebankovej spoločnosti, ktorá takisto zbankrotovala. Zmluvu o prevzatí dlhu vyše 202-tisíc eur Markuš podpísal v roku 2007. Dlh bol splatený v dvoch splátkach zo ziskov tlačiarenskej spoločnosti Neografia, v ktorej mala Matica 80-percentný podiel. Jozef Markuš proti obvineniu podal sťažnosť, ktorú však prokurátor Generálnej prokuratúry SR zamietol. Okresný súd Bratislava III ho 9. decembra 2016 uznal vinným (na jeden rok s dvojročnou podmienkou ). Proti rozhodnutiu sa obe strany odvolali. V septembri 2017 Krajský súd v Bratislave zrušil odsudzujúci rozsudok a prípad vrátil na okresný súd. Podľa jeho obhajcu Jakubčíka: „exšéfa Matice vnímajú ľudia ako osobu, ktorá urobila pre Maticu slovenskú veľa a je smutné, že na sklonku života sa ocitol pred sudom“. Pojednávanie naplánované na Okresnom súde Bratislava III na 11. júna 2018 sa neuskutoční. Na súd doručil obhajca obžalovaného písomné ospravedlnenie jeho neúčasti zo zdravotných dôvodov a žiadosť o určenie nového termínu hlavného pojednávania.  V októbri 2018 súd odročil pojednávanie na neurčito. Dôvodom bol zdravotný stav obžalovaného, ktorý navyše cez svojho advokáta žiadal prerušiť trestné stíhanie. Odvtedy sa ďalšie pojednávanie neuskutočnilo.

Markuš a ŠtB

V Registračných protokoloch agentúrnych a operatívnych zväzkov Štátnej bezpečnosti, uverejnených na webovej stránke Ústavu pamäti národa, sa nachádza zväzok agenta s krycím menom Ekonóm, pod registračným číslom 20489, ktorému prislúcha meno Jozef Markuš s dátumom narodenia 13. marec 1944.